Kjell Arve Husby (født 6. september 1954) er en norsk trener fra Oppdal. Han var i flere år trener for Vebjørn Rodal, som ble den største norske friidrettssuksessen på lang tid. Husby utviklet et treningsopplegg sammen med Rodal som brøt med opplegget til det tradisjonsbundne friidrettsmiljøet. Treningen var lystbetont med opphold i skog og fjell. I 1994 kunne Husby klappe Rodal inn til sølv på 800 m under EM, og året etter ble det bronse i VM. Den store suksessen for radarparet Rodal og Husby kom i 1996, da Rodal løp inn til det historiske gulløpet under Sommer-OL i Atlanta. Sammen hadde de to skrevet idrettshistorie, og etter at gullrusen hadde lagt seg, ga de ut humorboka "Kryddergutane".